[{"text_idx": "#000002", "text": "Dwi wedi fy nghymell, ar o\u0302l taith hir i lawr o Fangor i Gaerdydd ar y tre\u0302n, i ddweud gair am ddiffyg buddsoddiad mewn technoleg trenau yng Nghymru. Mae\u2019r diffyg buddsoddiad yn y dechnoleg diweddaraf yn arbennig o amlwg i bobl sy\u2019n teithio ar y tre\u0302n o Fangor gan fod trenau modern Virgin i Lundain ynghyd a hen ddinosoriaid Arriva i Gaerdydd yn pasio trwyddo. Du a Gwyn. Poeth ag Oer. Gorllewin a Dwyrain. Dale Winton a Robin McBryde. Mae\u2019r gwahaniaeth yn eithafol."}, {"text_idx": "#000003", "text": "Ond beth am y gwasanaeth newydd \u201cexpress\u201d rhwng Caergybi a Chaerdydd medde chi? Wel, ches i\u2019r fraint o deithio ar hon wythnos diwethaf; roeddwn ni\u2019n disgwyl yn eiddgar ar y platfform ym Mangor ac yn disgwyl i dre\u0302n newydd, nid annhebyg i rai Voyager neu Pendolino Virgin gyrraedd ond yr hyn a drodd fyny oedd hen locomotif disel yn llusgo hen wagenni. Wedi ychydig bach o gwglo darganfyddais mae hen stoc Mark 2 wedi cael cot newydd o baent oedden nhw. Cerbydau Mark 2 oedd Virgin a\u2019r holl hen wasanaethau InterCity yn ei ddefnyddio cyn iddyn nhw fuddsoddi mewn Voyagers a Pendolinos ar o\u0302l eu preifateiddio. Fe ddaeth y Mark 2 i mewn i weithrediad yn gyntaf yn o\u0302l yn 1972. Felly mae gwasanaeth \u201cnewydd\u201d ac \u201cexpress\u201d cenedlaethol Cymru yn hen stoc o\u2019r 1970au wedi cael cot newydd o baent!"}]